Den popper op med jævne mellemrum, debatten om hash og hårde stoffer.

Dansk Folkepartis sundhedsordfører, Liselott Blixt, er den seneste af en række politikere, der vil have hårde stoffer afkriminaliseret.

Det hjælper nemlig ikke noget at straffe misbrugere, siger hun.

- Jeg vil gerne se nogle andre modeller med sociale sanktioner i stedet, så vi kan hjælpe misbrugere den rigtige vej istedet for at straffe dem, siger Liselott Blixt.

Forbilledet er Portugal

Et af de lande, der har succes med at gribe misbrugere anderledes an, er Portugal.

Ifølge Liselott Blixt er det nemlig anderledes at blive taget med stoffer på lommen i Portugal.

- Så får du at vide, at du skal møde op på et socialkontor mandagen efter, og så ser man på, hvilke sociale sanktioner der skal til, for at man kan hjælpe personen, siger hun.

- Møder man så ikke op, så får man selvfølgelig en bøde. Men man får muligheden for at blive hjulpet på rette vej.

Ifølge Liselott Blixt gør vi alt for lidt i Danmark.

- Vi laver fixerum, så vi andre er fri for at se på dem.

Ikke partiets politik

Liselott Blixt understreger, at afkriminalisering af hårde stoffer endnu ikke er Dansk Folkepartis politik.

Alligevel er hun fortrøstningsfuld.

Således har en gruppe fra partiet besøgt Vesterbro i København for at møde personer, der kommet gennem behandlingsforløb, men også for at møde dem, der har det sværest.

- Jeg håber, det bliver vores politik, siger Liselott Blixt.

Er det din overbevisning, at det er på vej til at blive Dansk Folkepartis politik?

- Det kan jeg slet ikke sige, for vi har ikke haft det oppe endnu. Jeg siger bare, at vi har været en gruppe ude på Vesterbro.

Læs også : Socialdemokratisk toppolitiker: Afkriminaliser og lad staten stå for hashhandlen

Dansk Folkeparti skal diskutere emnet på partiets sommergruppemøde.

Er holdningen på Christiansborg ved at vende?

Det er tre uger siden, at den socialdemokratiske gruppeformand, Henrik Sass Larsen, igen fik pustet liv i debatten om hash og hårde stoffer.

Her skrev Henrik Sass Larsen, at hash burde legaliseres og hårde stoffer afkriminaliseres.

Både Enhedslisten og Liberal Alliance har tidligere meldt ud, at hashen bør legaliseres.

Læs også : LA vil have folkeafstemning om hash

Det vil Liselott Blixt ikke forholde sig til, men i forhold til hårde stoffer er hun nu enig med Henrik Sass Larsen.

Samtidig mener hun, at det er utroligt nemt at blive misforstået på emnet i befolkningen.

- Når man taler om afkriminalisering, så tror folk, at vi vil gøre det lovligt at bruge og holde stoffer.